བསྐལ་བ་སྤྲེལ་གྱི་ལོར་དཔལ་འཁོར་ལོ་སྡོམ་པའི་གནས་བྱིན་ཆེན་སྟོད་ཙ་རི་དང་སྨད་རྒན་གྱའི་བྲག་དཀར།བྲག་དཀར་སྤྲེལ་རྫོང་བཅས་ལ་གནས་སྐོར་དང་གནས་མཇལ་ལ་འགྲོ་བའི་ལོ་ཡིན་སྟབས།ཡོངས་གྲགས་སུ་སྤྲེལ་ལོ་ལ་གནས་འདུས་ཀྱི་ལོ་ཞེས་སུ་འབོད།བོད་རབ་བྱུང་བཅུ་བདུན་པའི་མེ་ཕོ་སྤྲེལ་གྱི་ལོ་སྟེ།སྤྱི་ལོ༢༠༡༦པའི་ཟླ༦པའི་ཚེས༡༠ཉིན་གྱི་སྔ་དྲོ་ཆུ་ཚོད་ལྔ་བར་མལ་ལས་ལངས་ནས་ལམ་ལ་ཆས།ཞོགས་པའི་ཆུ་ཚོད་དྲུག་པར་བྲག་དཀར་གནས་སྒོའམ་ཆུ་དཀར་ཆུ་ཁར་འབྱོར་ཏེ་སྐོར་མགོ་བཟུང་།ཆུ་དཀར་ཆུ་ཁ་ནས་འོད་དཀར་གདོང་དང་ཚེ་རིང་ལ་བརྒྱུད་ནས་ཚེ་རིང་ལའི་ལ་མགོའམ་ཀི་འདེབས་སའི་ཁ་ལ་ཆུ་ཚོད་གཅིག་ཏག་ཏག་གིས་ཐོན་ཐུབ།ས་མིང་འོད་དཀར་གདོང་དང་ཚེ་རིང་ལ་གཉིས་ནི་ཀུན་མཁྱེན་ལྔ་བ་ཆེན་མོ་འཇམ་དབྱངས་ཡེ་ཤེས་བསྟན་པའི་རྒྱལ་མཚན་དཔལ་བཟང་པོས་བཏགས་པར་བཞེད།ཀི་འདེབས་སའི་ཁ་ནས་ཀི་འདེབས་སའི་ཀླད་བརྒྱུད་དེ་ཁྲ་ལྡང་ཁོག་ལ་སོང་ན་རྒྱལ་ཆེན་ཡུལ་འཁོར་སྲུང་གི་རང་བྱོན་བྲག་རིར་མཇལ་ཐུབ།དེ་ནས་ཁྲ་ལྡང་ཁོག་གྱེན་ལ་སོང་ནས་ཤར་ལ་དཀྱོགས་ཏེ་ཞོ་ཁའི་ལ་བརྒྱུད་ན་གཟའ་མཆོག་རཱ་ཧུ་ལ་རང་བྱོན་བཞུགས།ཞོ་ཁའི་ལའི་སྤང་ཐང་དུ་གེ་སར་རྒྱལ་བོའི་ཆིབས་པ་རྟ་རྐྱང་རྒོད་ཀྱི་རྨིག་རྗེས་མང་བོ་དང་རྟའི་གློ་སྙིང་རང་བྱོན་ཡོད།སྤང་ཐང་དུ་གེ་སར་རྟ་རྗེས་གསལ་ལེར་མངོན་ལ་རྨིག་རྐོང་དུ་མཇལ་སྐོར་བས་འབྲས་དང་ནས་འབྲུ་གཏོར་བའམ་བལ་དཀར་བཞག་ཡོད།སྔོན་གྱི་དུས་སུ་ཞོ་ཁའི་ལ་རྩེ་བར་དུ་རྨིག་རྗེས་ཤ་ལེར་འཐེན་ཡོད་པར་བཤད་མོད་དེང་སྐབས་དེ་འདྲའི་གསལ་བོར་མཐོང་མི་ཐུབ།ཞོ་ཁའི་ལ་རྩེ་རུ་ཀླུང་རྟའི་དར་ལྕོག་བཙུགས་ཡོད་ལ་དར་གསེབ་ཏུ་གཟའ་མཆོག་རྒྱལ་བོ་རཱ་ཧུ་ལ་གནས་པར་གྲགས།ཚེ་རིང་ལའི་ལ་མགོ་ནས་ཞོ་ཁའི་ཁ་དབར་ལ་སྐྱེས་བུ་དར་མ་ཞིག་གི་གོམ་འགྲོས་ཀྱིས་ཆུ་ཚོད་གཅིག་ཏག་ཏག་གིས་ཐོན་ཐུབ་ལ།རིའི་ཕ་རོལ་གྱི་བྲག་རྩ་ཞིག་ནས་བྲོ་ཟོས་པ་ཡིན།འདིར་བརྗོད་པའི་ས་མིང་ཚེ་རིང་ལའི་ལ་མགོ་དང་ཀི་འདེབས་སའི་ཁ་གཉིས་ནི་གནས་གཅིག་ལ་ངོས་འཛིན་པ་སྟེ།ཡུལ་མིའི་འབོད་སྟངས་མ་འདྲ་བ་ལས་དོན་གཅིག་མིང་གི་རྣམ་གྲངས་ཡིན་ལ།དོན་དུ་ཚེ་རིང་ལ་བརྒྱུད་སྐབས་ངག་སྡོམ་པ་སྟེ་ངག་ཐུན་བཟུང་ནས་འགྲོ་དགོས་པ་དང་ལ་མགོར་བསླེབས་ཚེ་ངག་གྲོལ་ཏེ་ལྷ་བསང་བཏང་ནས་རླུང་རྟ་སྤུར་ཞིང་རྒྱལ་མཚན་རྩེ་མོ་འདོགས་ལ།ཕྱོགས་བཞིར་ཀི་རིང་འདེབས་པའམ་ལྷ་རྒྱལ་འཐེན་པའི་སྲོལ་ཡོད།དེ་ལ་རྐྱེན་བྱས་ཏེ་ཚེ་རིང་ལའི་ལ་མགོར་རྒན་གྱའི་དམངས་ཁྲོད་དུ་ཀི་འདེབས་སའི་ཁ་ཞེས་པའི་རྗེས་གྲུབ་ཀྱི་མིང་འདི་བྱུང་བ་བསྙོན་དུ་མེད།